b"\n_START_ARTICLE_\nMani Curi Dentat\n_START_SECTION_\nTrib\xc3\xba de la plebs\n_START_PARAGRAPH_\nLa seva primera magistratura coneguda va ser la de trib\xc3\xba de la plebs durant la qual es va enfrontar a Appi Claudi Cec que, com a interrex per l'elecci\xc3\xb3 dels c\xc3\xb2nsols, es va oposar a acceptar els vots per a candidats plebeus en contradicci\xc3\xb3 a all\xc3\xb2 que deia la llei. Dentat va imposar un decret pel que el senat no reconeixeria cap elecci\xc3\xb3 fins a complir la llei. L'any d'aquest tribunat \xc3\xa9s desconegut, ja que Appi Claudi va ser interrex tres vegades, per\xc3\xb2 no se sap ben b\xc3\xa9 els anys, en tot cas el 299-298\xc2\xa0aC, data coneguda, no va dirigir els comicis i per tant ha de ser una de les altres dues vegades.\n_START_SECTION_\nPrimer consolat\n_START_PARAGRAPH_\nL'any 290\xc2\xa0aC va ser elegit c\xc3\xb2nsol amb Publi Corneli Ruf\xc3\xad i va combatre contra els samnites als que va derrotar tan decisivament despr\xc3\xa9s de 49 anys de guerra van demanar la pau que els va ser concedida. Despr\xc3\xa9s de la campanya contra els samnites va marxar contra els sabins revoltats, segurament amb suport samnita, i tamb\xc3\xa9 va sortir victori\xc3\xb3s en aquesta guerra. Va sotmetre tot el pa\xc3\xads sab\xc3\xad i Dentat va poder celebrar dos triomfs per les seves vict\xc3\xb2ries. Els sabins van rebre la ciutadania romana, per\xc3\xb2 sense sufragi, i van haver de cedir una part del seu territori que va ser distribu\xc3\xaft entre els plebeus. A Dentat li corresponia una part per\xc3\xb2 va refusar agafar m\xc3\xa9s que qualsevol soldat i finalment la rep\xc3\xbablica li va entregar una finca de 500 jugueres de terra. Aureli V\xc3\xadctor diu que va rebre una ovatio sense dir per qu\xc3\xa8 i en quin any, per\xc3\xb2 probablement va ser el 286 o 285\xc2\xa0aC._NEWLINE_L'any 283\xc2\xa0aC va ser nomenat pretor al lloc de Luci Cecili Denter que havia mort en la guerra contra els s\xc3\xa8nons. Va enviar immediatament ambaixadors per negociar l'alliberament dels presoners romans, per\xc3\xb2 quan van arribar van ser assassinats pels gals.\n_START_SECTION_\nSegon consolat\n_START_PARAGRAPH_\nL'any 275\xc2\xa0aC va ser elegit c\xc3\xb2nsol per segona vegada amb Luci Corneli L\xc3\xa8ntul, quan Pirros d'Epir va tornar de Sic\xc3\xadlia. Dentat va procedir a un reclutament for\xc3\xa7at per completar l'ex\xc3\xa8rcit i com a exemple, a la primera persona que va refusar allistar-se li va confiscar la propietat i la va vendre. Quan el propietari es va queixar, el van vendre com a esclau. Quan l'ex\xc3\xa8rcit va estar llest, Dentat va marxar cap al Samni i va derrotar a Pirros prop de Benevent, a la plana d'Aurisinium. Pirros va haver d'abandonar It\xc3\xa0lia i Dentat va celebrar el seu triomf amb unes festes magn\xc3\xadfiques, les m\xc3\xa9s gran vistes fins llavors, on va presentar quatre elefants, que mai no s'havien vist a Roma. Tot el bot\xc3\xad que va aconseguir en la batalla contra Pirros el va entregar a l'estat per\xc3\xb2 va ser acusat d'haver-se'n apropiat d'una part i va demostrar que nom\xc3\xa9s s'havia quedat amb un vaixell que havia usat per fer sacrificis als d\xc3\xa9us.\n_START_SECTION_\nC\xc3\xb2nsol per tercera vegada\n_START_PARAGRAPH_\nL'any 274\xc2\xa0aC va ser elegit altra vegada c\xc3\xb2nsol amb Servi Corneli Merenda i van fer la guerra contra els lucans, samnites i brucis. Al final del seu per\xc3\xadode es va retirar a la seva granja al pa\xc3\xads sab\xc3\xad on es va dedicar a les activitats agr\xc3\xadcoles la resta de la seva vida tot i que encara estava disposat a servir al seu pa\xc3\xads i sortir d'all\xc3\xa0 si el cridaven._NEWLINE_El 272\xc2\xa0aC li van demanar d'ocupar la censura i va comen\xc3\xa7ar a construir un aq\xc3\xbceducte (Aniensis Vetus) que portava l'aigua del riu Anio a Roma i que va pagar amb el bot\xc3\xad obtingut durant la lluita contra Pirros. Tamb\xc3\xa9 va ser benefactor de la ciutat de Reate a Sab\xc3\xadnia on se suposa que va construir un canal del llac Velinus fins a una cascada (la moderna cascada de Terni o cascada delle Marmore) al riu Nar (Nera) per portar des d'all\xc3\xad l'aigua a la ciutat i guanyar unes terres de cultiu que es van anomenar el districte de Rosea. _NEWLINE_Els samnites li van enviar una ambaixada a la seva granja, i el van trobar vora la llar de foc torrant naps. Va rebutjar els regals que li portaven, dient que preferia servir als que tenien or que tenir-lo ell mateix. El van considerar com un dels representants m\xc3\xa9s nobles de l'antiga frugalitat romana._NEWLINE_L'any 270\xc2\xa0aC va ser nomenat duumvir per vigilar la construcci\xc3\xb3 de l'aq\xc3\xbceducte de l'Anio, per\xc3\xb2 va morir al cap de 5 dies. Va morir relativament pobre fins al punt que es va dir que l'estat va haver de pagar la dot de la seva filla. Probablement aix\xc3\xb2 no era cert, o almenys no va ser degut a la pobresa de Dentat sin\xc3\xb3 a la voluntat del senat de recompensar els serveis que havia fet a l'estat al llarg de la seva vida."